КъэкIуэнур зейхэр
Къэбэрдей-Балъкъэрым и районхэмрэ къалэ округхэмрэ щыщ еджакIуэ 27-м «Урысейм дрицIыхущ!» Iуэхум хыхьэу, къэралым и цIыхум и дэфтэр нэхъыщхьэр — паспортыр — КъБР-м и Парламентым щратащ.
Мыхьэнэшхуэ зиIэ а IуэхугъуэмкIэ щIалэгъуалэм ехъуэхъуащ КъБР-м и Парламентым и УнафэщI Егоровэ Татьянэ, абы и къуэдзэ Жанатаев Сэлим, Къэбэрдей-Балъкъэрым и хабзэгъэув IэтатIэм и япэ зэхуэсыгъуэм РеспубликэмкIэ и Советым и унафэщIу щыта, УФ-м и Жылагъуэ палатэм хэт Нэхущ Заурбий, КъБР-м и Парламентым и етIуанэ зэхуэсым ЛIыкIуэхэм я Советым и унафэщIу, КъБР-м и Парламентым и ещанэ зэхы-хьэм и тхьэмадэу щыта Бечелов Ильяс, КъБР-м и МВД-м Iэпхъуэшапхъуэхэм я IуэхухэмкIэ и къудамэм и унафэщIым и къуэдзэ, полицэм и полковник Къэрэна-шэ Аслъэн, КъБР-м и Парламентым ЩэнхабзэмкIэ, граждан жылагъуэ IуэхущIапIэхэм зегъэужьынымрэ цIыхубэ хъыбарегъащIэ IэнатIэхэмкIэ и комитетым и унафэщI Пащты Борис сымэ.
— Хабзэ дахэ хъуауэ, ди IуэхущIапIэм къыдогъэблагъэ еджэным, спортым, жылагъуэ Iуэхухэм щыжыджэр ныбжьыщIэхэр икIи ар Iуэхугъуэшхуэ гуэрым зэпымыууэ идопх. Иджырей ди зэIущIэр ирихьэлIащ КъБР-м и Парламентымрэ УФ-м и Конституцэмрэ илъэс 25-рэ щрикъум, — жиIащ Егоровэ Татьянэ. — Нобэ къыщыщIэдзауэ жэуаплыныгъэ ин фи пщэ къыдохуэ, фи щхьэкIи, фи Iыхьлыхэми, Хэкуми епхауэ. 1993 гъэм дыгъэгъазэм и 12-м КъБР-м и Парламентым и япэ хэхыныгъэхэр екIуэкIащ. Абы лъандэрэ республикэм и зыужьыныгъэм ехьэлIа сыт хуэдэ Iуэхуми ар йолэжь. Гъуэгу тынш къызэпыфчыну, ехъулIэныгъэ зыIэрывгъэхьэну си гуапэщ, апхуэдэуи сынывохъуэхъу зывужьыну, къэралыр евгъэ-фIэкIуэну.
Бечелов Ильяс жиIащ еджакIуэхэм я мызакъуэу, адэ-анэхэми я дежкIэ мыхьэнэшхуэ зиIэ Iуэхум ахэр зэрыхэтыр. «Фи дежкIэ иджыпсту нэхъ жэуаплыныгъэшхуэу къэувыр феджэнырщ, фи щIэныгъэм хэвгъэхъуэнырщ. КъэкIуэнур зэлъытар фэращи, евгъэфIакIуэ, Урысейм и цIыхуу фызэрыщытым фрипагэ, абы хуэфэщэн хуэдэу зывужь», — къихигъэщащ къэпсэлъам.
УФ-м и Конституцэм и мыхьэнэм щIалэгъуалэм яхутепсэлъыхьащ Нэхущ Заурбий.
КъБР-м и Парламентым и лэжьакIуэхэм фIыщIэ хуащIащ КъБР-м и МВД-м Iэпхъуэшапхъуэхэм я IуэхухэмкIэ и къуда-мэм и унафэщIым и къуэдзэ, полицэм и полковник Къэрэнашэ Аслъэн сыт щыгъуи къазэрыдэIэпыкъум папщIэ.
БАГЪЭТЫР Луизэ.
